钦定古今图书集成/明伦汇编/官常典/第755卷 > 卫景瑗
## 钦定古今图书集成/明伦汇编/官常典/第755卷 > 卫景瑗

按《明外史》本传：“景瑗，字仲玉，韩城人。天启五年进士，
授河南推官。崇祯四年，征授御史，工部郎中。靖科元
以微罪获重谴，抗疏救之，忤旨切责。寻劾首辅周延
儒，不纳。再劾其纳贿行私数事，语益峻切，复严旨诘
责。已，劾吏部侍郎曾楚卿憸邪，亦不纳。出按真定诸
府，父丧，不俟命径归。服阕，起故官。杨嗣昌建议加赋”，
诏谓暂累吾民一年。景瑗言：“输将易尽，荡平无期，恐
累民不已。”帝感其语，为申饬诸将。给事中傅朝佑、李
汝璨以论温体仁下吏，景瑗力为申救。及召对，复言
两臣忠爱，乞宥之。作《敢言气》。帝不怿，左迁行人司正。
历尚宝、大理丞，进少卿。十五年二月擢右佥都御史，
巡抚大同。岁饥且疫，疏乞赈济，给牛种，民获甦。乃戢
豪宗，蒐军实，练火器，声绩甚著。十七年正月，李自成
将犯山西，宣大总督王继谟檄大同总兵姜瓖扼之
河上。瓖潜遣部将李时华纳款而还，景瑗不知也。及
山西陷，邀瓖，歃血誓死守。《瓖布》讹言“卫巡抚秦人，将
应贼。”代王果疑之，不与相见。永庆王至，射杀其仆。会
景瑗有足疾，不时出兵，事皆瓖主之。瓖兄瑄以昌平
总兵失律系狱，后赦出就瓖，力劝降贼。瓖虞卒不从，
人犒银数两，不足则予布帛，佯言励将士固守，王及
士民咸信之。诸郡王分守城门，瓖每门遣卒二百助
守。至三月朔，贼抵城下，瓖即射杀永庆王，开西门迎
贼，使人诈要景瑗议事。景瑗乘马出，知有变，自坠马

触阶石，血淋漓。贼引出，顾见瓖，骂曰：“反贼与我盟而
即叛，神其赦汝邪！”贼使景瑗母劝降，曰：“母今年八十
馀，当自为计。儿国大臣，不可不死。”母出，景瑗谓人曰：
“吾不骂贼者，以全母也。”初六日，自缢于僧寺。贼叹为
忠臣，移其妻子空舍，戒毋犯。福王时，赠兵部尚书，谥
“忠毅”，与朱之冯并列《正祀文臣》中。